b"\n_START_ARTICLE_\nAas\xc3\xa1x\n_START_SECTION_\nSocioling\xc3\xbc\xc3\xadstica\n_START_PARAGRAPH_\nTanz\xc3\xa0nia \xc3\xa9s un pa\xc3\xads multiling\xc3\xbce. Encara que la llei no estableixi cap llengua oficial, la supremacia de l'angl\xc3\xa8s i del suahili ha perm\xc3\xa8s superar les barreres de la comunicaci\xc3\xb3. Aquestes lleng\xc3\xbces, per\xc3\xb2, es posen per damunt de les altres en la majoria dels \xc3\xa0mbits. La llengua vehicular de l'escola \xc3\xa9s el suahili._NEWLINE_La conviv\xc3\xa8ncia amb la gran quantitat de lleng\xc3\xbces ve\xc3\xafnes \xc3\xa9s molt dif\xc3\xadcil. Els assa s\xc3\xb3n un poble pastor que t\xc3\xa9 diversos tractes comercials amb els massais. Aix\xc3\xad mateix, la pressi\xc3\xb3 del maa, la llengua dels massais, ha estat important des del segle XIX i l'aas\xc3\xa1x ha estat greument amena\xc3\xa7at per la depend\xc3\xa8ncia econ\xc3\xb2mica dels assa respecte als massai, la llengua dels quals \xc3\xa9s el vehicle d'intercomunicaci\xc3\xb3 entre ambdues \xc3\xa8tnies. Llur absorci\xc3\xb3 cultural dins els grups ve\xc3\xafns bantus va ser una altra causa del declivi de l'aas\xc3\xa1x. Finalment, els assa van infravalorar la seva llengua i en van aturar la transmissi\xc3\xb3 intergeneracional.\n_START_SECTION_\nExtinci\xc3\xb3 posada en dubte\n_START_PARAGRAPH_\nKim\xc3\xadndet ole Kiyang'\xc3\xba va fer d'informant a Christopher Winter durant les seves investigacions sobre l'ass\xc3\xa1x. Tots els parlants de la llengua van anar desapareixent, i Kim\xc3\xadndet ole Kiyang'\xc3\xba en va esdevenir el darrer. El 1976 va morir a l'edat de vuitanta-vuit anys i el ling\xc3\xbcista va donar per acabats els seus treballs._NEWLINE_M\xc3\xa9s tard, es van aixecar rumors que es continua parlant a l'altra banda de l'estepa, algunes fonts asseguren haver-ho comprovat. Aix\xc3\xad mateix, un sondeig realitzat l'any 1999 assegurava que encara 350 persones parlaven l'aas\xc3\xa1x amb flu\xc3\xafdesa._NEWLINE_Aix\xc3\xad doncs, la gran inc\xc3\xb2gnita de l'aas\xc3\xa1x continua en peu. Una hip\xc3\xb2tesi contemplada \xc3\xa9s que l'aas\xc3\xa1x va ser substitu\xc3\xaft pel maa i ja no es parla. Sembla que el maa dels assa \xc3\xa9s molt particular perqu\xc3\xa8 conserva for\xc3\xa7a paraules de l'antic aas\xc3\xa1x i potser \xc3\xa9s aquest fet el que ha fet pensar els observadors externs que l'aas\xc3\xa1x \xc3\xa9s una llengua viva."